Ondersoek ná seksvideo in tronk(Argieffoto: Unsplash) Die departement van korrektiewe dienste (DKD) het ŉ dissiplinêre proses teen ŉ vrouebeampte begin nadat ’n video aan die lig gekom het waarin gesien kan word hoe dié beampte seksuele omgang met ŉ mansgevangene het. Die korrektiewe beampte in die video is geïdentifiseer. Dit is ook vasgestel dat die video in die Ncome-tronk in Vryheid, KwaZulu-Natal, gemaak is. Singabakho Nxumalo, woordvoerder van die departement, sê die departement beskou die voorval as skandelik en beoog om streng teenoor die beampte op te tree. ŉ Dissiplinêre proses teen haar sal onmiddellik begin word. Daar sal ook dissiplinêre stappe teen die gevangene gedoen word. “Daar word verwag dat korrektiewe beamptes ŉ sekere gedragskode sal nakom, en veragtelike dade van seksuele aktiwiteite met gevangenes sal nooit geduld word nie,” sê Nxumalo. Die departement doen ŉ beroep op diegene wat in besit van die video is om dit nie verder te versprei nie.